CELEX: 32021R1929
Language: sk
Date: 2021-11-08 00:00:00
Title: Nariadenie Komisie (EÚ) 2021/1929 z 8. novembra 2021, ktorým sa mení nariadenie (EÚ) č. 142/2011, pokiaľ ide o podmienky vývozu určitých organických hnojív a zúrodňovačov pôdy obsahujúcich materiály kategórie 2 (Text s významom pre EHP)

9.11.2021   
               
               
                  SK
               
               
                  Úradný vestník Európskej únie
               
               
                  L 394/4
               
            
         NARIADENIE KOMISIE (EÚ) 2021/1929
         z 8. novembra 2021,
         ktorým sa mení nariadenie (EÚ) č. 142/2011, pokiaľ ide o podmienky vývozu určitých organických hnojív a zúrodňovačov pôdy obsahujúcich materiály kategórie 2
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (1) (nariadenie o vedľajších živočíšnych produktoch), a najmä na jeho článok 32 ods. 3 písm. a) a článok 43 ods. 3 druhý pododsek,
         keďže:
         
                     (1)
                  
                  
                     Nariadením Komisie (EÚ) č. 142/2011 (2) sa ustanovujú predpisy týkajúce sa verejného zdravia a zdravia zvierat, pokiaľ ide o uvádzanie odvodených produktov vrátane organických hnojív a zúrodňovačov pôdy na trh a ich vývoz.
                  
               
                     (2)
                  
                  
                     V kapitole V prílohy XIV k nariadeniu (EÚ) č. 142/2011 sa stanovujú pravidlá vývozu okrem iného spracovaného hnoja. Spracovaný hnoj sa môže použiť ako zložka s cieľom vylúčiť následné použitie organických hnojív a zúrodňovačov pôdy obsahujúcich mäsokostnú múčku z materiálov kategórie 2 na kŕmne účely. Predpisy týkajúce sa vývozu spracovaného hnoja by sa mali zmeniť tak, aby umožňovali vývoz spracovaného hnoja, ktorý je obsiahnutý ako zmiešavacia zložka v mäsokostnej múčke z materiálov kategórie 2.
                  
               
                     (3)
                  
                  
                     Vývoz určitých organických hnojív a zúrodňovačov pôdy s obsahom mäsokostnej múčky z materiálov kategórie 2 by sa mal povoliť bez prepravy uvedenej v článku 48 ods. 4 nariadenia (EÚ) č. 1069/2009, ak je používanie takýchto organických hnojív a zúrodňovačov pôdy na kŕmne účely vylúčené z dôvodu ich zloženia alebo balenia. Organické hnojivá a zúrodňovače pôdy by sa mali zmiešať so spracovaným hnojom alebo inými predpísanými zložkami, aby sa vylúčilo následné použitie na kŕmne účely. Predpisy týkajúce sa vývozu organických hnojív a zúrodňovačov pôdy s obsahom mäsokostnej múčky z materiálov kategórie 2 sa majú stanoviť v kapitole V prílohy XIV k nariadeniu (EÚ) č. 142/2011.
                  
               
                     (4)
                  
                  
                     V prílohe VIII k nariadeniu (EÚ) č. 142/2011 sa stanovujú požiadavky na označovanie organických hnojív a zúrodňovačov pôdy uvádzaných na trh Únie. V prípade vývozu do tretích krajín by malo byť označenie uvedené v jednom z úradných jazykov tretej krajiny určenia.
                  
               
                     (5)
                  
                  
                     Príloha XIV k nariadeniu (EÚ) č. 142/2011 by sa preto mala zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Kapitola V prílohy XIV k nariadeniu (EÚ) č. 142/2011 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. novembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 300, 14.11.2009, s. 1.
         
            (2)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
      
      
         
            PRÍLOHA
            V kapitole V prílohy XIV k nariadeniu (EÚ) č. 142/2011 sa tabuľka mení takto:
            
                        a)
                     
                     
                        Riadok 1 sa nahrádza takto:
                        
                                    „1
                                 
                                 
                                    Spracovaný hnoj;
                                    organické hnojivá, kompost alebo zvyšky trávenia z transformácie bioplynu, ktoré okrem spracovaného hnoja neobsahujú žiadne iné vedľajšie živočíšne produkty alebo odvodené produkty;
                                    spracované živočíšne bielkoviny obsahujúce spracovaný hnoj ako zmiešavaciu zložku alebo mäsokostná múčka z materiálov kategórie 2 obsahujúcich spracovaný hnoj ako zmiešavaciu zložku
                                 
                                 
                                    Tieto odvodené produkty musia spĺňať aspoň podmienky stanovené v kapitole I oddiele 2 písm. a), b), d) a e) prílohy XI:
                                    
                                                —
                                             
                                             
                                                spracovaný hnoj;
                                             
                                          
                                                —
                                             
                                             
                                                organické hnojivá, kompost alebo zvyšky trávenia z transformácie bioplynu, ktoré okrem spracovaného hnoja neobsahujú žiadne iné vedľajšie živočíšne produkty alebo odvodené produkty;
                                             
                                          
                                                —
                                             
                                             
                                                spracovaný hnoj ako zmiešavacia zložka v spracovaných živočíšnych bielkovinách alebo mäsokostnej múčke z materiálov kategórie 2.“
                                             
                                          
                              
                  
                        b)
                     
                     
                        Dopĺňa sa tento riadok 4:
                        
                                    „4
                                 
                                 
                                    Organické hnojivá a zúrodňovače pôdy obsahujúce mäsokostnú múčku z materiálov kategórie 2
                                 
                                 
                                    Organické hnojivá a zúrodňovače pôdy obsahujúce mäsokostnú múčku z materiálov kategórie 2 uvedených v kapitole II oddiele 1 bodoch 1, 2, 3 a 5 prílohy XI, ktoré spĺňajú požiadavky v nej uvedené a ktoré sú balené v predajných baleniach s hmotnosťou najviac 50 kg, určené na použitie konečnému spotrebiteľovi s obsahom
                                    
                                                a)
                                             
                                             
                                                najviac 90 objemových % mäsokostnej múčky z materiálu kategórie 2;
                                             
                                          
                                                b)
                                             
                                             
                                                najmenej 10 objemových % spracovaného hnoja, spracovaného moču, vápna, minerálnych hnojív alebo akejkoľvek inej zmiešavacej zložky uvedenej v kapitole II oddiele 1 bode 3 písm. b) prílohy XI.“